14 pizzeriaer og sandwich-kiosker fik uanmeldt besøg af Skattecenter Hjørring i fredags, og ikke alle havde orden i papirerne.

Dog var resultatet bedre i forhold til tidligere kontrolaktioner. - I forhold til tidligere har vi denne gang truffet væsentligt færre ansatte, som samtidig modtager dagpenge eller kontanthjælp. Der blev heller ikke truffet så mange, som tilfældigvis havde første arbejdsdag, fortæller John Lundgaard Pedersen, afdelingsleder hos Skattecenter Hjørring. I tre ud af 14 besøgte virksomheder var der dog stadig problemer. Disse virksomheder vil få yderligere besøg for at sikre, at de ansatte ikke får udbetalt uberettigede dagpenge/sociale ydelser og at virksomhederne indeholder og afregner korrekt A-skat. Virksomhederne kan blive pålagt at føre logbog over de ansatte eller øvrige som arbejder i virksomheden. Logbogen er indført som et værktøj til bekæmpelse af sort arbejde, herunder imødegå evt. forklaringer som "vi er lige blevet ansat", "det er vores første arbejdsdag" osv. Overtrædelse af pålæg om at føre logbog vil medføre bødestraf.